Toetssentrumbeamptes vas vir bedrogEen van die beamptes word in hegtenis geneem. Foto: Verskaf Vier beamptes van die toetssentrum in Germiston is Vrydag tydens ŉ klopjag in hegtenis geneem op aanklagte van bedrog en korrupsie. Ofentse Morwane, woordvoerder van die Gautengse departement van gemeenskapsveiligheid, het gesê die sukses spruit uit ŉ gesamentlike poging deur dié departement, die Padverkeersbestuurskorporasie (RTMC) en die polisie. “Owerhede het ná ŉ deeglike ondersoek, wat verlede jaar van stapel gestuur is, vasgestel die verdagtes was vermoedelik daarby betrokke om uitstaande verkeersoortredings aan mense wat dood is toe te skryf om dit sodoende op ŉ bedrieglike manier te verwerk. Dié soort misdryf, wat by verskeie toetssentrums landwyd plaasvind, kos die land nagenoeg R80 miljoen,” het Morwane gesê. Volgens Morwane is soortgelyke klopjagte Donderdag in Bedfordview en Alberton uitgevoer, waartydens vyf beamptes in hegtenis geneem is. Die nege verdagtes moet binnekort in die hof verskyn. Meer inhegtenisnemings word verwag.